ประกันเจ๊งจ่ายหนี้คืนทันที
ไม่ต้องรอจบคดีล้มละลาย ครม.ผ่านร่างกฎหมายใหม่
5 ธ.ค. 2555

ไม่ต้องรอจบคดีล้มละลาย ครม.ผ่านร่างกฎหมายใหม่
โพสต์ทูเดย์ — ครม.ไฟเขียวร่าง พ.ร.บ.ประกันวินาศภัยประกันชีวิต ฉบับใหม่ บริษัทไหนเจ๊ง จ่ายหนี้คืนลูกค้าได้ทันที ไม่ต้องรอจบคดีล้มละลาย
ที่ประชุมคณะรัฐมนตรี (ครม.) เมื่อวันที่ 4 ธ.ค.ที่ผ่านมา มีมติเห็นชอบร่าง พ.ร.บ.ประกันวินาศภัย (ฉบับที่ ...) พ.ศ. .... และร่าง พ.ร.บ.ประกันชีวิต (ฉบับที่ ...) พ.ศ. .... สาระสำคัญของร่าง พ.ร.บ. ทั้ง 2 ฉบับ ได้กำหนดให้กองทุนประกันวินาศภัยและกองทุนประกันชีวิตสามารถชำระหนี้ให้กับผู้เอาประกันได้ แทนบริษัทประกันที่ถูกเพิกถอนใบอนุญาตหรือคำสั่งปิดกิจการได้ทันที จากเดิมที่ต้องรอจนกว่าคดีล้มละลายจะสิ้นสุด ซึ่งต้องใช้เวลานานทำให้ลูกค้าเดือดร้อน
นอกจากนี้ ยังมีการแก้ไขเพิ่มเติมวัตถุประสงค์และการจ่ายเงินกองทุนให้เหมาะสมมากขึ้น รวมถึงให้กองทุนมีอำนาจกู้ยืมหรือออกตราสารการเงินอื่นๆ ได้ เพื่อให้กองทุนมีสินทรัพย์มาจ่ายหนี้คืนให้กับผู้เอาประกันได้
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้ความเห็นว่า ร่าง พ.ร.บ. ดังกล่าว ทำให้เกิดความชัดเจนในทางปฏิบัติมากขึ้น เพราะหากบริษัทประกันถูกปิดกิจการ ทางกองทุนสามารถนำหลักทรัพย์และเงินสำรองประกันที่บริษัทนั้นวางไว้กับ คปภ. มาชำระหนี้ได้ทันที
นอกจากนี้ ร่าง พ.ร.บ. ดังกล่าว ยังกำหนดให้รัฐมนตรีว่าการกระทรวงการคลังมีอำนาจลงนามให้บริษัทประกันวินาศภัยและบริษัทประกันชีวิตเพิ่มสัดส่วนนักลงทุนต่างด้าวจนเกินกว่า 50% ได้ โดยคำแนะนำของคณะกรรมการ
ทั้งนี้ ร่าง พ.ร.บ.ประกันวินาศภัย และร่าง พ.ร.บ.ประกันชีวิตฉบับปัจจุบัน กำหนดให้การเพิ่มสัดส่วนนักลงทุนต่างด้าวในบริษัทที่ลงนามโดยรัฐมนตรีนั้นต้องเป็นไปตาม “ความเห็นชอบ” ของคณะกรรมการของกฎหมายแต่ละฉบับ แต่ร่างกฎหมายฉบับที่แก้ไขใหม่ให้แก้ไขถ้อยคำเป็นให้รัฐมนตรีลงนาม โดยให้เป็นไปตาม “คำแนะนำ” ของคณะกรรมการ
นายภักดีหาญส์ หิมะทองคำ รองโฆษกประจำสำนักนายกรัฐมนตรี กล่าวว่า ปัจจุบันร่างพ.ร.บ.ทั้ง 2 ฉบับ เป็นการแก้ไขพ.ร.บ.ประกันวินาศภัย พ.ศ.2535 และพ.ร.บ.ประกันชีวิต พ.ศ.2535 รวมทั้งฉบับแก้ไขเพิ่มเติม ทั้งในประเด็นโครงสร้างผู้ถือหุ้นบริษัท การให้กองทุนชำระหนี้ให้เจ้าหนี้ ซึ่งได้รับสิทธิจากการเอาประกัน และให้กองทุนมีอำนาจกู้ยืมเงินหรือออกตราสารได้
นายภักดีหาญส์ กล่าวว่า โดยเฉพาะประเด็นโครงสร้างผู้ถือหุ้นกำหนดให้คนไทยถือหุ้นไม่น้อยกว่า 75% และต่างด้าวถือหุ้นไม่เกิน 25% ส่วนคณะกรรมการบริษัทต้องมีสัดส่วนคนไทย 3 ใน 4 แต่ร่างกฎหมายใหม่แก้ไขเป็นให้ผ่อนผันให้ต่างด้าวถือหุ้นได้ไม่เกิน 49% และเพิ่มสัดส่วนกรรมการที่เป็นต่างด้าวได้ไม่เกินกึ่งหนึ่งของกรรมการทั้งหมด
นอกจากนี้ กรณีมีเหตุวิกฤตและต้องมีการเข้าไปพยุงฐานะของบริษัทประกันภัย จำเป็นต้องดึงเงินลงทุนจากต่างประเทศมาลงทุน ให้รัฐมนตรีว่าการกระทรวงการคลัง โดยคำแนะนำของคณะกรรมการ มีอำนาจอนุมัติให้บริษัทเพิ่มสัดส่วนผู้ถือหุ้นที่เป็นคนต่างด้าวได้เกิน 49% และเพิ่มกรรมการบริษัทที่เป็นต่างด้าวได้ตามความเหมาะสม
“โครงสร้างผู้ถือหุ้นของบริษัทประกันภัยเกือบทุกบริษัทไม่สามารถปฏิบัติตามกฎหมายปัจจุบันได้ จึงเป็นอุปสรรคในการพัฒนาธุรกิจและสร้างความเข้มแข็งให้ธุรกิจประกันภัยในระยะยาว” นายภักดีหาญส์ ระบุ